SKRIFTLIG FORESPØRGSEL E-2034/99

af Glyn Ford (PSE) til Rådet

(11. november 1999)

Om: Genetisk modificerede afgrøder

1. Hvilke foranstaltninger agter Rådet at træffe for at sikre, at der ydes beskyttelse til såvel økologiske som konventionelle landbrugere, der ønsker at dyrke afgrøder, uden at disse udsættes for kontaminering fra pollen fra genetisk modificerede naboafgrøder?

2. Vil Rådet sikre, at europæiske forbrugere får adgang til levnedsmidler, der ikke indeholder genetisk modificerede ingredienser, herunder genetisk modificerede derivater?

Svar

(13. marts 2000)

Med hensyn til økologisk produktion henviser Rådet det ærede medlem til forordning (EF) nr. 1804/99 af 19. juli 1999(1). Med vedtagelsen af denne forordning godkendte Rådet princippet om, at genetisk modificerede organismer (GMO'er) og produkter afledt af GMO'er ikke er i overensstemmelse med de økologiske produktionsmetoder, og at der for at fastholde forbrugernes tillid til økologisk produktion ikke må anvendes GMO'er, dele af disse eller produkter afledt af disse i produkter, der mærkes som økologiske. Desuden fastlægger forordningen rammen for den efterfølgende vedtagelse af gennemførelsesbestemmelser til håndhævelse af forbuddet mod anvendelse af GMO'er eller produkter afledt af GMO'er, især med hensyn til en minimumstærskel, der ikke må overskrides, for uundgåelig forurening, når videnskabeligt belæg eller den tekniske udvikling berettiger hertil.

Med hensyn til konventionelt landbrug mindes der om, at Rådet (landbrug) på samlingerne i november og december 1998 drøftede det generelle spørgsmål om vurderingen af genetisk modificerede afgrøder i forbindelse med vedtagelsen af Rådets direktiv om frø(2). Ved vedtagelsen af dette direktiv forpligtede Kommissionen sig til at undersøge begrebet vurdering af fordele og ulemper ved brugen af genetisk modificerede frøsorter med hensyn til de forskellige former for praksis i landbruget og den eventuelle indvirkning på Fællesskabets lovgivning på landbrugsområdet.

Rådet minder om direktiv 90/220/EØF om udsætning i miljøet af genetisk modificerede organismer. Kommissionen har tilsendt Rådet og Europa-Parlamentet et forslag til ændring af dette direktiv. Forslaget er ændret i lyset af de ændringsforslag, der blev fremsat på plenarmødet i Europa-Parlamentet, og skærper den administrative kontrol, der er fastsat i direktivet. Rådet minder om, at en ansøgning om tilladelse nødvendigvis indebærer en miljørisikovurdering. Denne vurdering er baseret på markforsøg og på parallel forskning i mulig udsætning af genetisk modificerede planter eller dele af disse i omliggende landbrugsområder. En tilladelse kan også være ledsaget af et krav om i en årrække at overvåge dyrkningen af GMO'er og deres mulige udsætning i miljøet og om nødvendigt tage tilladelsen op til fornyet overvejelse.

Rådet er enigt med det ærede medlem i, at det er af største betydning for forbrugerne, at de har adgang til levnedsmidler, som ikke indeholder nogen genetisk modificerede ingredienser, herunder produkter afledt af GMO'er.

Der skal i denne forbindelse henvises til samlingen i Rådet (miljø) den 24.-25. juni 1999, hvor Rådet fastlagde en fælles holdning til det ændrede forslag til Europa-Parlamentets og Rådets direktiv om ændring af direktiv 90/220/EØF om udsætning i miljøet af genetisk modificerede organismer, hvori det især blev fremhævet:

- at klar og utvetydig mærkning er obligatorisk på alle stadier i markedsføringen af sådanne produkter;

- at der vil blive fastsat andre bestemmelser end dem om mærkning, således at de kompetente myndigheder let kan spore GMO'er, som markedsføres;

Endelig er de mærkningsbestemmelser, der skal fastsættes, et supplement til bestemmelserne i forordning (EF) nr. 258/97 om nye levnedsmidler og Rådets forordning (EF) nr. 1139/98 om mærkning af visse typer majs og soja.

(1) EFT L 222 af 24.8.1999, s. 1.

(2) Rådets direktiv 98/95/EF af 14. december 1998 om ændring, med hensyn til konsolidering af det indre marked, genetisk modificerede plantesorter og plantegenetiske ressourcer, af direktiv 66/400/EØF, 66/401/EØF, 66/402/EØF, 66/403/EØF, 69/208/EØF, 70/457/EØF og 70/458/EØF om handel med bederoefrø, frø af foderplanter, sædekorn, læggekartofler, frø af olie- og spindplanter og grøntsagsfrø og om den fælles sortsliste over landbrugsplantearter.